Mindst 14,2 millioner kroner har koncertarrangør ICO Concerts sendt til et selskab i skattelylandet Cypern.

Et selskab, hvor en cypriotisk kvinde har stået som ejer. Og hvor Kim Worsøe fra ICO Concerts har været registreret som direktør.

Capmartin Limited, som det cypriotiske selskab hedder, har ikke afleveret årsregnskab i fem år, som det fremgår af DR-dokumentaren ’Afsløret – De sorte koncerter’.

Læs også : Koncertarrangør sender millionoverskud i skattely

Det og det mudrede ejerbillede er normalt noget, der kan få alarmklokkerne til at ringe hos myndighederne, fortæller skatteadvokat Torben Bagge.

- Når man lader andre stå som ejer, så er der typisk et motiv, som går på, at man vil undgå at betale den skat, man skal betale, siger skatteadvokaten og understreger, at han ikke vil forholde sig til, om det er tilfældet i den konkrete sag med Kim Worsøe.

Når man lader andre stå som ejer, så er der typisk et motiv, som går på, at man vil undgå at betale den skat, man skal betale. Torben Bagge, skatteadvokat

Myndighederne har fået besked

Kim Worsøe er den reelle ejer af Capmartin Limited. Det skriver han til DR’s journalist, da denne er taget til Cypern for at undersøge ejerforholdet.

- Jeg kan oplyse, at jeg ejer Capmartin Limited, og det undrer mig, I ikke blot har spurgt mig, skriver Kim Worsøe i en mail.

Læs også : Skjulte optagelser afslører kæmpe sikkerhedsbrist ved store danske koncerter

Efterfølgende skrev han også til DR, at ”alle relevante institutioner og myndigheder får dokumentation for, at han er den reelle ejer af Capmartin Limited”.

Det har de fået nu.

Myndighederne kræver at få registreret den reelle ejer for at sikre, at danskere ikke gemmer sig bag stråmandskonstruktioner. Torben Bagge, skatteadvokat

Den 30. november blev Kim Worsøe indskrevet som reel ejer af selskabet i cvr-registeret. Fristen var den 1. december.

Skat vil kende den reelle ejer

Spørgsmålet om ejerskabet af et givent selskab er vigtigt, fordi det hjælper myndighederne til at holde styr på, at der ikke bliver oprettet selskaber med det formål at snige penge uden om Skat.

- Myndighederne kræver at få registreret den reelle ejer for at sikre, at danskere ikke gemmer sig bag stråmandskonstruktioner, siger skatteadvokat Torben Bagge.

Læs også : Store danske koncerter bliver bygget på sort arbejdskraft

- Hvis du lader andre stå som officiel ejer, så kan det være, at du ’glemmer’ at betale den udbytteskat, som du skal. Når du er registreret som ejer, så mindskes den risiko, forklarer han.

Skat vil ligesom Torben Bagge ikke forholde sig til den konkrete sag, men konstaterer blot, at arbejdet med inddrivningen af skattekronerne lettes gevaldigt ved, at den reelle ejer, som Skat kalder 'beneficial owner', bliver registreret korrekt.